‘Godslasterlike fliek ŉ belediging vir Christene’Inxeba – The Wound (Foto: ANA) Die Christen-Demokratiese Party (CDP) het gesê hy is geskok oor die ANC-regering se minagting van die waardigheid van die Christelike gemeenskap in Suid-Afrika deur ŉ fliek, Inxeba (The Wound), te finansier en te nomineer. Die plaaslike fliek het onder skoot gekom vir sy uitbeelding van Xhosa-tradisies. Die fliek werp lig op die geheime tradisionele rituele en wys van Vrydag landswyd in teaters. Theunis Botha, leier van die CDP, het gesê die fliek beeld Jesus Christus uit as ŉ homoseksuele man. “Mens kan net dink wat sou gebeur het as dieselfde uitlating oor die Islamitiese ‘profeet’ gemaak is!” Hy het gesê dit is betreurenswaardig dat ŉ fliek met só godslasterlike tema deur die regering bevorder word. “Dit is ŉ belediging vir die byna 80% Christelike bevolking in Suid-Afrika. Die CPD doen ŉ beroep op alle Christene, as die meerderheid Suid-Afrikaners, om teen hierdie fliek, en enige voorval waar ons Here Jesus Christus se naam misbruik word, op te staan. Ons bevorder egter nie geweld of intimidasie as ŉ metode om die staat te dwing om ons waardigheid te respekteer nie.” Die Kommissie vir die Bevordering en Beskerming van die Regte van Kulturele, Godsdienstige en Linguistiese Gemeenskappe (CRL) het Vrydag gesê hy het met die Nasionale Film- en Videostigting ooreengekom om ŉ vrywaring by te voeg. Die CRL het met die Film- en Publikasieraad en verteenwoordigers van die Nasionale Film- en Videostigting vergader waar ŉ ooreenkoms aangegaan is. “Die doel van die vergadering was om die besware en klagtes aan te spreek wat deur ŉ hele aantal organisasies geopper is oor sekere dele in die fliek,” het die CRL gesê. Die organisasie het gesê die stigting “sal seker maak dat die vervaardigers ŉ vrywaring byvoeg wat dit duidelik stel dat die uitbeelding van die inisiasiepraktyk in die fliek nie ŉ ware verteenwoordiging is nie”. “Die vrywaring sal ook die verwysing, oor Jesus en Shaka Zulu se moontlike homoseksualiteit, aanspreek, aangesien dit godslasterlik is en dit die waardigheid van amaZulu en Christelike gemeenskappe aantas.” Die stigting sal ook ŉ verskoning uitreik dat hy ŉ fliek gefinansier het wat die waardigheid van die kulturele, godsdienstige en linguistiese gemeenskappe aantas. Die CRL het gesê byskrifte sal in die toekoms ook gemonitor word om seker te maak dat dit die werklike vertaling is van die woorde wat gebruik word en dat die Film- en Publikasieraad enige klagtes sal bespoedig. Inxeba (The Wound) handel oor die tradisionele rituele van ukwaluka, ŉ Xhosa-ritueel waar ŉ seun ŉ man word, en wat besnyding insluit. Kwessies oor seksuele identiteit word ook aangeroer in die vorm van ŉ gay liefdesverhaal. Die lokprent vir die fliek is ook wyd veroordeel. Alhoewel die fliek Vrydag landswyd in teaters sou begin, het sommige teaters aangedui dat hulle die openingsaand sal uitstel uit vrees vir reaksie van die gemeenskap. Minstens twee teaters in die Oos-Kaap het besluit om glad nie die fliek te wys nie, ná dreigemente van groepe wat teen die fliek gekant is.